Kalder finsk mirakelbatteri for svindel

Det lød som et gennembrud, der kunne vende op og ned på elbil- og energilagringsmarkedet. Et produktionsklart solid-state batteri med ekstrem energitæthed, lynhurtig opladning og nærmest uendelig levetid. Præsenteret med stor selvsikkerhed på verdens største tech-messe.

Men i de seneste uger har påstanden mødt hård kritik og nu bliver det finske “mirakelbatteri” slagtet af en af verdens tunge batterispillere, som kalder løfterne fysisk umulige – og i værste fald ren svindel.

Det var den finske startup Donut Lab, søsterselskab til Verge Motorcycles, der under CES i Las Vegas tidligere på måneden præsenterede et batteri, som – hvis det eksisterer – ville overhale alt på markedet. Ifølge Donut Lab er batteriet klar til produktion og på vej direkte i en ny elektrisk motorcykel allerede i år.

“Alle parametre modsiger hinanden”

Men i denne uge kom der et kontant svar fra Kina.

– Batteriet findes ikke, lyder det fra Yang Hongxin, topchef i SVOLT Energy, i kinesiske medier.

SVOLT er langt fra en tilfældig kritiker. Selskabet er blandt de største batteriproducenter i Kina og leverer celler til flere europæiske bilmærker. Og kritikken er ikke pakket ind. Ifølge Yang er problemet ikke ét enkelt løfte – men summen af dem:

Energitæthed på 400 Wh/kg, markant over selv de bedste litium-ion-batterier.

0–100 procent opladning på 5 minutter (12C-ladning).

Op til 100.000 ladecykluser.

Stabil drift fra -30 til +100 grader celcius.

Ingen brug af litium eller sjældne jordarter – og til samme pris som billige LFP-batterier.

– Der findes ingen batterier i verden, der kombinerer alle disse egenskaber. Enhver ingeniør med basal viden vil se, at det ikke hænger sammen, sagde Yang tirsdag til Xuanyuan Business Review.

Solid-state er stadig fremtid – ikke nutid

Ironisk nok arbejder SVOLT selv intensivt med næste generations batterier. Virksomheden er allerede i gang med begrænset produktion af såkaldte semi-solid-state batterier med omkring 270 Wh/kg. Men fuldt udviklede faststofbatterier til massemarkedet? Det er ifølge SVOLT stadig flere år ude i fremtiden.

– Hvis vi i Kina – med verdens mest avancerede batteriindustri – ikke kan industrialisere ægte faststofbatterier endnu, er det urealistisk at tro, at mindre aktører kan, lyder vurderingen.

Alt afgøres indenfor få måneder

Donut Lab fastholder, at batteriet er ægte og allerede i produktion. Planen er, at det skal leveres i Verge’s nye elektriske TS Ultra-motorcykel i løbet af første kvartal 2026. Dermed har virksomheden reelt sat sig selv i en alt-eller-intet-situation: Enten bliver finnerne husket som pionerer, der sprang teknologien flere år frem – eller som et af de mest opsigtsvækkende hype-eksempler i el-historien.

Sandhedens time nærmer sig.

Kalder finsk mirakelbatteri for svindel