Finsk solid-state batteri skydes ned efter tredjepartstest

Det finske batteriselskab Donut Lab har de seneste måneder lovet intet mindre end en revolution: Et solid-state batteri uden lithium, med ekstrem rækkevidde, lynopladning på få minutter og op mod 100.000 ladecyklusser. Nu bliver påstandene skudt markant ned.

I en ny analysevideo hævder batteriforsker og ph.d. Ryan Inis, at Donut Labs batteri “med ekstrem høj sandsynlighed” slet ikke er solid-state – men derimod et klassisk lithium-ion batteri med flydende elektrolyt. Hans vurdering? Chancen for, at Donut Lab taler sandt om solid-state-teknologien, er ifølge ham faldet fra omkring 1 procent til 0,1 procent.

Tredjepartstest skulle bevise miraklet

Donut Lab har mødt massiv skepsis, siden de i januar hævdede at være klar til at levere solid-state batterier til produktionskøretøjer – noget selv giganter som Toyota og QuantumScape stadig kæmper med at industrialisere.

For at imødegå kritikken lancerede selskabet for nylig videoserien “Do not believe”, hvor uafhængige tredjepartstest skal validere teknologien. Testene er udført af det finske forskningsinstitut VTT, som er statsejet og blandt Nordens mest anerkendte teknologiinstitutter.

Men ifølge Ryan Inis peger selve måledataene i en helt anden retning end Donut Labs markedsføring.

I Donut Believe (Pt.1) fra Donut Labs.

“Elektrokemisk fingeraftryk” afslører batteriet

Det afgørende bevis ligger ifølge Inis i batteriets spændingskurver under opladning. Han sammenligner kurverne fra Donut Labs celle med kendte NMC lithium-ion batterier (nickel-mangan-kobolt) – og konkluderer, at de matcher.

“Det her er som et elektrokemisk fingeraftryk,” forklarer han i videoen. “Det er ikke noget, man bare ændrer.”

Også den interne modstand i cellen – beregnet ud fra hurtigopladningsdata – lander på cirka 2 milliohm. Det er præcis det niveau, man forventer fra et konventionelt lithium-ion batteri med flydende elektrolyt. Hvis batteriet virkelig var lithium-frit og solid-state, burde målingerne se anderledes ud.

Energital og lynladning giver røde flag

Donut Lab har tidligere fremvist en energitæthed på 400 Wh/kg. Men ifølge den offentliggjorte test lander cellen snarere omkring 298 Wh/kg. Det er stadig imponerende – men ikke revolutionerende.

Også lynopladningen på 5,5 minutter ved 11C bliver problematiseret. Under test måtte opladningen afbrydes, da temperaturen oversteg 90 grader. Ifølge Inis er netop en sikkerhedsgrænse ved 90 grader typisk for lithium-ion batterier.

Lithium-ion celler kan presses op mod 80–100 grader – men det går ud over levetid og sikkerhed. Det harmonerer dårligt med Donut Labs løfte om 100.000 ladecyklusser og nærmest uendelig levetid.

Hans samlede vurdering er klar: Der er tale om et teknisk avanceret og højtydende batteri – men inden for rammerne af kendt lithium-ion teknologi.

Her kan du se videoen fra Ryan Inis.

Stadig ingen fysisk verifikation

En detalje i VTT-rapporten vækker også opsigt: Instituttet skriver, at de har testet “et energilagringsprodukt leveret af kunden, som kunden identificerede som solid-state battericeller”.

Formuleringen antyder, at VTT ikke selv har verificeret cellekonstruktionen ved fysisk at åbne og analysere den. Og netop det er ifølge kritikere den mest direkte måde at afklare, om der faktisk er tale om solid-state teknologi.

Solid-state batterier anses bredt som elbilindustriens hellige gral: Højere energitæthed, bedre sikkerhed og hurtigere opladning. Men indtil videre er teknologien notorisk svær at masseproducere. Hvis Ryan Inis har ret, er Donut Labs batteri ikke en revolution – men et dygtigt optimeret lithium-ion batteri markedsført som noget helt andet.

Donut Lab har endnu ikke offentligt svaret på kritikken fra den nye analyse. Spørgsmålet er nu, om kommende episoder i “I Donut believe”-serien kan lukke munden på skeptikerne – eller om den finske batteridrøm allerede er punkteret.

Testen fra VTT kan downloades her.

Finsk solid-state batteri skydes ned efter tredjepartstest