Nu ruller første elmotorcykel med mirakelbatteri ud fra fabrikken

Det finske Donut Lab har i måneder været omgærdet af den slags lovninger, der får hele elbranchen til at spidse ører. Solid-state, ultrahurtig opladning og markant bedre energitæthed er præcis den cocktail, producenter i årevis har drømt om. Problemet har bare været, at det næsten altid er blevet ved snakken.

Nu er historien pludselig blevet mere konkret. Verge Motorcycles har nemlig sat gang i produktionen af TS Pro Gen 2, som ifølge selskabet er den første serieproducerede motorcykel med et all-solid-state-batteri.

Donut Lab har tidligere sagt, at batteriet skulle direkte på vejen i Verges modeller, og Verge oplyser nu, at de første eksemplarer er trillet ud fra fabrikken i Estland. Nu sidder det faktisk i et rigtigt køretøj, som er på vej ud til kunder.

På papiret er tallene stadig vilde. Standardudgaven af Verge TS Pro får en batteripakke på 20,2 kWh, 18 kWh nominelt, en opgivet rækkevidde på op til 350 kilometer og ladning med op til 100 kW. Vælger man den store pakke, stiger kapaciteten til 33 kWh, 30 kWh nominelt, rækkevidden til op til 600 kilometer, og den maksimale ladeeffekt til 200 kW. Verge har tidligere fremhævet op til 10 minutters opladning som en del af pakken.

Det er præcis derfor, Donut Lab har fået så meget opmærksomhed. Hvis de tal holder, er der tale om mere end bare endnu en dyr elmotorcykel. Så er det et konkret tegn på, at solid-state-teknologien måske endelig er ved at bevæge sig ud af powerpoint-stadiet og ind i virkeligheden.

Men det er også her, det er vigtigt at holde hovedet koldt. For Donut Lab og Verge har stadig ikke lagt alle tekniske detaljer åbent frem, og meget af hypen hviler fortsat på producenternes egne oplysninger. Derfor er det endnu for tidligt at konkludere, at det finske mirakelbatteri har ændret hele markedet. Den egentlige prøve kommer først, når uafhængige test viser, om batteriet leverer i praksis og ikke kun i præsentationer og kontrollerede forsøg.

LÆS MERE OM SOLID-STATE BATTERIET FRA DONUT LAB:

Real-life-test af finsk mirakelbatteri overrasker positivt (17.03.2026)

Finsk mirakelbatteri under lup: Ny test afviser stor kritik (10.03.2026)

Finsk solid-state batteri skydes ned efter tredjepartstest (26.02.2026)

Mirakuløst solid-state batteri testes af uafhængige eksperter (22.02.2026)

Kontroversielt solid-state batteri kommer på besøg i Danmark (17.02.2026)

Solid-state mirakelbatteri beskyldes for at være fup (12.01.2026)

Kommentar: Finsk solid-state batteri – fup eller fakta? (07.01.2026)

Første serieproducerede solid-state batteri lover opladning på fem minutter (06.01.2026)

Nu ruller første elmotorcykel med mirakelbatteri ud fra fabrikken