Finsk mirakelbatteri afsløret som fup

Det skulle have været et finsk batterimirakel: solid state, 400 Wh/kg, lynopladning på få minutter, op til 100.000 opladninger og en teknologi, der kunne gøre elbiler billigere, lettere og langt mere langtidsholdbare. Nu ser historien langt mere beskidt ud.

En omfattende undersøgelse fra batterikanalen Ziroth, lavet med input fra mere end 20 uafhængige batterieksperter, konkluderer, at Donut Labs såkaldte solid state-batteri i virkeligheden er et almindeligt lithium-ion-batteri. Ikke et natrium-ion-baseret solid state-batteri. Ikke et teknologisk kvantespring. Bare en god lithium-ion-celle pakket ind i meget store løfter.

Beviserne peger på lithium-ion

Ifølge undersøgelsen afslører både spændingskurver og målinger af cellens fysiske udvidelse, hvilken type batteri der reelt er tale om. Den testede celle opfører sig som en højtydende lithium-ion-celle med NMC-kemi. Blandt andet ligger spændingen omkring 3,7 til 3,8 volt ved halv opladning, hvilket passer med lithium-ion – ikke med natrium-ion.

Endnu mere afslørende er udvidelsen af battericellen under opladning. Kurven viser et karakteristisk “knæk”, som forbindes med en grafitanode. Problemet for Donut Lab er, at natrium-ioner er for store til at passe ind i grafittens lagstruktur på samme måde. Ifølge eksperterne er det derfor et fingeraftryk på lithium-ion.

Den reelle energitæthed vurderes samtidig til omkring 298 Wh/kg. Det er flot for et lithium-ion-batteri, men langt fra de 400 Wh/kg, Donut Lab selv har talt om.

Små investorer kan have betalt prisen

Sagen handler ikke kun om teknik. Ifølge Electrek har Donut Lab rejst omkring 25 millioner dollar fra mere end 1.300 investorer – mange af dem små investorer, som næppe har haft mulighed for selv at gennemskue batterikemien.

Donut Lab udspringer af miljøet omkring Verge Motorcycles, og teknologien skulle ifølge undersøgelsen kunne spores tilbage til tyske CT Coatings. Herfra skulle der være leveret en battericelle, som blev markedsført som noget langt mere avanceret, end den reelt var.

En tidligere direktør i Nordic Nano, Lauri Peltola, har ifølge undersøgelsen advaret om, at de lovede specifikationer aldrig blev dokumenteret. Samtidig kritiseres Donut Lab for at have brugt egne vurderinger i stedet for fuld uafhængig teknisk validering.

Julian Zahnow fra Fraunhofer Institute beskriver ifølge The Verge mødet med folkene bag teknologien sådan: “The first impression I got was that these people have no idea how a battery actually works.”

Mirakelbatterier bør tages med en stor skefuld salt

Når et firma lover batterier, der kan lade på få minutter, holde nærmest evigt og samtidig være klar til produktion lige om lidt, bør alarmklokkerne ringe. Batteriteknologien udvikler sig hurtigt, men den udvikler sig sjældent som trylleri. De virkelige fremskridt kommer typisk i trin: lidt højere energitæthed, lidt hurtigere opladning, bedre styring af varme og længere levetid.

Donut Lab-sagen viser, hvorfor hype kan være farlig. Ikke fordi bedre batterier er umulige, men fordi store løfter uden dokumentation kan lokke både medier, kunder og investorer med på en historie, der er for god til at være sand. Og i dette tilfælde ser det ud til, at netop dét var problemet.

LÆS MERE OM SOLID-STATE BATTERIET FRA DONUT LAB:

Nu er mirakelbatteriet meldt til politiet (18.04.2026)

Nu ruller første elmotorcykel med mirakelbatteri ud fra fabrikken (02.04.2026)

Real-life-test af finsk mirakelbatteri overrasker positivt (17.03.2026)

Finsk mirakelbatteri under lup: Ny test afviser stor kritik (10.03.2026)

Finsk solid-state batteri skydes ned efter tredjepartstest (26.02.2026)

Mirakuløst solid-state batteri testes af uafhængige eksperter (22.02.2026)

Kontroversielt solid-state batteri kommer på besøg i Danmark (17.02.2026)

Solid-state mirakelbatteri beskyldes for at være fup (12.01.2026)

Kommentar: Finsk solid-state batteri – fup eller fakta? (07.01.2026)

Første serieproducerede solid-state batteri lover opladning på fem minutter (06.01.2026)

Finsk mirakelbatteri afsløret som fup