Første serieproducerede solid-state batteri lover opladning på fem minutter

I årevis har solid-state-batterier været elbilindustriens hellige gral: højere energitæthed, markant hurtigere opladning og langt bedre sikkerhed. Nu hævder den finske startup Donut Lab, at gennembruddet er her – ikke som et laboratorieforsøg, men som et færdigt, serieproduceret batteri klar til brug.

Ifølge Donut Lab er der tale om verdens første produktionsklare all-solid-state batteri uden flydende elektrolyt. Løftet er opsigtsvækkende: fuld opladning på omkring fem minutter, næsten dobbelt så høj energitæthed som nutidens lithium-ion-batterier og en levetid, der i praksis overlever bilen – eller motorcyklen.

Markant højere energitæthed og ekstrem levetid

Virksomheden oplyser, at batteriet har en energitæthed på omkring 400 watt-timer pr. kilo. Til sammenligning ligger mange moderne elbilbatterier i dag på 250–300 Wh/kg. Endnu mere opsigtsvækkende er løftet om op til 100.000 fulde opladningscyklusser – og vel at mærke uden de begrænsninger, som i dag tvinger mange bilister til kun at oplade til 80 procent for at skåne batteriet.

For forbrugerne kan det potentielt betyde elbiler med længere rækkevidde, hurtigere pitstop på farten og batterier, der ikke degraderer mærkbart over tid.

Se præsentation her.

Kulde, varme – og sikkerhed

Solid-state-teknologien har længe været fremhævet for sin sikkerhed, og her skruer Donut Lab yderligere op for ambitionerne. Batteriet skal ifølge virksomheden bevare over 99 procent af sin kapacitet ved temperaturer fra minus 30 til plus 100 grader celsius. Samtidig hævdes det, at batteriet ikke kan antændes ved fysisk skade – et velkendt svagt punkt for klassiske lithium-ion-celler.

Virksomheden fremhæver også, at batteriet kan produceres uden sjældne materialer. Det skal gøre både produktion og forsyningskæder mindre sårbare over for geopolitik – og i sidste ende billigere.

Verge TS Pro bliver angiveligt det første køretøj med det finske solid-state batteri.

Fra løfte til virkelighed på to hjul

Solid-state-batterier er ofte blevet præsenteret som “lige om hjørnet”. Forskellen her er, at teknologien allerede er på vej ud på vejene. Donut Labs batteri bliver nemlig taget i brug af Verge Motorcycles, der lancerer en opdateret version af sin elektriske motorcykel med den nye batteritype.

Her bruges batteriet som et konkret eksempel på, hvad teknologien kan. Rækkevidden matcher forgængerens, men med en større batteripakke – i samme fysiske størrelse – kan rækkevidden øges markant. Samtidig er opladningstiden reduceret til under ti minutter, ifølge producenten bevidst forlænget en smule, så føreren faktisk kan nå at drikke en kop kaffe.

“Nu – ikke senere”

Donut Labs direktør Marko Lehtimäki lægger ikke skjul på ambitionerne. Ifølge ham er solid-state-batterier ikke længere et fremtidsløfte, men klar til masseproduktion her og nu. Det er en markant melding i en branche, hvor netop solid-state ofte er blevet udskudt år for år.

Næste stop bliver CES 2026 i Las Vegas, hvor Donut Lab viser batteriet frem for et globalt publikum. Her vil mange i bil- og techbranchen formentlig stille det samme spørgsmål: Er det her endelig teknologien, der kan gøre opladning lige så hurtigt – og ubesværet – som at tanke benzin?

Hvis løfterne holder i praksis, kan svaret meget vel være ja.

Første serieproducerede solid-state batteri lover opladning på fem minutter