Nu er mirakelbatteriet meldt til politiet

Sagaen om det finske mirakelbatteri fra Donut Lab tager nu et gevaldigt sving i uheldig retning. En tidligere topchef hos samarbejdspartneren Nordic Nano har ifølge finske medier meldt selskabet til politiet, fordi batteriets mest opsigtsvækkende løfter angiveligt ikke holder.

Donut Lab vakte massiv opsigt tidligere i år, da det finske startup-selskab præsenterede et solid state-batteri med påstande, der lød næsten for gode til at være sande: ekstrem energitæthed, lynhurtig opladning og en levetid langt ud over det normale. Allerede dengang blev selskabet mødt med skepsis fra eksperter og branchefolk, som efterlyste mere dokumentation.

Nu er historien blevet endnu mere alvorlig. Ifølge avisen Helsingin Sanomat har Lauri Peltola indgivet en politianmeldelse mod Donut Lab. Han var indtil for nylig opført som kommerciel direktør hos Nordic Nano, som har været nævnt som en central partner i batteriprojektet. Klagen handler ifølge omtalen om, at Donut Lab skulle have overdrevet batteriets energitæthed, levetid og produktionsberedskab.

Det er selve kernen, der nu bliver angrebet

Det rammer selve historien om Donut Lab. For det var netop løftet om et batteri, der nærmest sprang flere år foran resten af branchen, som gjorde selskabet til et navn, mange pludselig talte om. Donut Lab hævdede blandt andet, at batteriet var klar til produktion og kunne levere tal, som ellers ligger langt ude i fremtiden for langt større batteriselskaber.

Helsingin Sanomat skulle have set intern kommunikation, som peger på, at den celle, der blev brugt i forbindelse med test og markedsføring, var en ældre generation, mens en nyere version stadig var på et tidligt udviklingstrin. Hvis det holder, ser Donut Labs budskab om produktionsklar teknologi pludselig langt mindre overbevisende ud.

Donut Lab afviser alt

Donut Lab og Nordic Nano afviser anklagerne. I en fælles udtalelse siger selskaberne, at de ikke kender den præcise karakter af anmeldelsen, og at den person, der står bag, ikke har haft det nødvendige indblik i batteriteknologien eller det samlede udviklingsarbejde. De afviser også at have begået noget kriminelt eller vildledt investorer, og de fastholder tidligere meldinger om batteriets egenskaber og produktion.

Donut Lab-topchef Marko Lehtimäki har ifølge avisen sagt, at han ikke kendte til anmeldelsen, mens Nordic Nanos direktør samtidig har taget afstand fra kritikken.

Det afgørende bliver nu, om Donut Lab kan lægge dokumentation på bordet, som matcher de opsigtsvækkende løfter. Indtil da ligner det finske mirakelbatteri mere en sag om tvivl, intern splid og politi end et gennembrud, der er klar til at ændre elbilmarkedet.

LÆS MERE OM SOLID-STATE BATTERIET FRA DONUT LAB:

Nu ruller første elmotorcykel med mirakelbatteri ud fra fabrikken (02.04.2026)

Real-life-test af finsk mirakelbatteri overrasker positivt (17.03.2026)

Finsk mirakelbatteri under lup: Ny test afviser stor kritik (10.03.2026)

Finsk solid-state batteri skydes ned efter tredjepartstest (26.02.2026)

Mirakuløst solid-state batteri testes af uafhængige eksperter (22.02.2026)

Kontroversielt solid-state batteri kommer på besøg i Danmark (17.02.2026)

Solid-state mirakelbatteri beskyldes for at være fup (12.01.2026)

Kommentar: Finsk solid-state batteri – fup eller fakta? (07.01.2026)

Første serieproducerede solid-state batteri lover opladning på fem minutter (06.01.2026)

Nu er mirakelbatteriet meldt til politiet