Mirakuløst solid-state batteri testes af uafhængige eksperter

Da Donut Lab i januar præsenterede deres såkaldte Donut Battery – et all solid-state batteri, som ifølge dem selv allerede er “tilgængeligt for OEM’er” – gik internettet i selvsving. Branchefolk kaldte det urealistisk. Kommentatorer døbte det fup. Nogle mente, det blot var en smart måde at rejse kapital på. Nu svarer den finske virksomhed igen.

I en ny video annoncerer CEO og medstifter Marko Lehtimäki, at Donut Lab starter en videoserie med tredjepartsvalidering af batteriet. “I Donut Believe“. Formålet? At lægge målbare data frem i offentligheden og én gang for alle afgøre, om teknologien holder vand.

“Vi har offentliggjort påstandene. Nu offentliggør vi beviserne. Ingen holdninger eller markedsføring – kun fakta,” siger Marko Lehtimäki i videoen.

“For godt til at være sandt”

Ifølge Donut Lab er deres batteri ikke bare et solid-state batteri – men det første i produktionskøretøjer, der samtidig matcher prisen på lithium-ion. Det er en voldsom påstand i en branche, hvor solid state i årevis har været betragtet som den hellige gral – men altid “fem år ude i fremtiden”. Reaktionen lod da heller ikke vente på sig.

Ifølge Marko blev virksomheden ramt af den klassiske tech-reaktion: Hvis de etablerede ikke har gjort det, kan det ikke lade sig gøre.

“Nogle kaldte det svindel … andre sagde, det simpelthen er for godt til at være sandt.”

Nu skal et statsligt forskningscenter måle efter

Kernen i den nye videoserie er ifølge Donut Lab, at testen sker i samarbejde med et “respected state-owned research and science center”. Altså ikke interne målinger. Ikke powerpoint. Men tredjepart.

Virksomheden hævder, at de bevidst ventede med at offentliggøre validering. Argumentet er opsigtsvækkende: De ville have kritikerne til først at gå “on record” og erklære teknologien umulig – før de selv lagde dokumentationen frem.

“Vi ville have dem til at offentliggøre deres overbevisning … nemlig at denne teknologi simpelthen ikke kan eksistere i dag.”

Det er en offensiv kommunikationsstrategi. Men også en risikabel én.

Kampen flytter sig – hvis batteriet virker

Donut Lab er ikke i tvivl om, hvad der sker, hvis testen falder ud til deres fordel. Ifølge CEO’en vil kritikken i så fald flytte sig fra “teknisk umuligt” til “umuligt at skalere”. Det er i sig selv ikke et urimeligt spørgsmål. Historien er fuld af batterigennembrud i laboratorier, der aldrig blev til masseproduktion.

Men Donut Lab mener, at modstanden også handler om interesser.

“Nogle af verdens største batteriproducenter har allerede offentligt kaldt Donut Battery for svindel,” siger han.

Samtidig hævder han, at investeringsarme fra de samme koncerner privat har rakt ud.

Se videoen fra Donut Labs her.

Er det gennembrud – eller endnu et batteri-luftkastel?

Solid-state batterier lover højere energitæthed, bedre sikkerhed og hurtigere opladning. Men indtil videre har ingen leveret en løsning, der både kan produceres i stor skala og konkurrere på pris. Hvis Donut Lab reelt kan kombinere solid state-teknologi med lithium-ion-priser, er det potentielt et jordskælv i elbilbranchen.

Men indtil tredjepartsdata ligger på bordet, er det stadig ord mod ord. Nu bliver det målingerne, ikke markedsføringen, der afgør historien. Virksomheden afslutter videoen med en direkte udfordring:

“Nej, det er ikke svindel – og ja, det vil ændre industrien.”

LÆS MERE OM SAGEN:

Kontroversielt solid-state batteri kommer på besøg i Danmark (17.02.2026)

Solid-state mirakelbatteri beskyldes for at være fup (12.01.2026)

Kommentar: Finsk solid-state batteri – fup eller fakta? (07.01.2026)

Første serieproducerede solid-state batteri lover opladning på fem minutter (06.01.2026)

Mirakuløst solid-state batteri testes af uafhængige eksperter